Ալեքսանդր Գորբատով (դերասան)

**Ալեքսանդր Վլադիմիրովիչ Գորբատով** (, ), ռուսական թատրոնի և կինոյի դերասան։

## Կենսագրություն
Ալեքսանդր Գորբատովը ծնվել է 1988 թվականի մարտի 25-ին Զապորոժիե քաղաքում, որտեղ ծառայում էր նրա հայրը՝ ԽՍՀՄ զինված ուժերի կադրային սպան։ Մանկությունն անց է կացրել Զապորոժիեում, Չերեպովեցում և Գորկիում։ Պատանի և երիտասարդ տարիներին ակտիվ սպորտային կյանք է վարել՝ 9 տարի զբաղվել է բռնցքամարտով, սիրել է ֆուտբոլ խաղալ և կիթառ նվագել։ Դպրոցն ավարտելուց հետո շարունակել է կրթությունը մասնագիտական տեխնիկական ուսումնարանում և ստացել գազաէլեկտրաեռակցողի որակավորում։ Սկզբնական շրջանում աշխատել է իր ստացած մասնագիտությամբ, հետագայում՝ որպես վերանորոգող, ապա զբաղվել է առևտրով։ 

2011 թվականին ընդունվել է Բորիս Շչուկինի անվան թատերական ինստիտուտ, որտեղ դերասանական վարպետություն է սովորել Նինա Դվորժեցկայայի և Ռիմաս Տումինասի մոտ։

2013 թվականին դերասանն առաջին անգամ նկարահանվել է Դարյա Պոլտորացկայայի «Ամեն ինչ նորից» հեռուստասերիալում։ Հաջորդ տարի՝ 2014 թվականին, առաջին անգամ հանդես է եկել թատրոնի բեմում՝ Եվգենի Վախթանգովի անվան թատրոնում խաղալով թագավորի դերը «Կոշկավոր կատուն» մանկական ներկայացման մեջ։ Մեկ տարի անց նա դարձավ թատրոնի մշտական դերասաններից մեկը։

2015 թվականին միանգամից երկու հեռուստասերիալ հեռարձակվեց նրա մասնակցությամբ՝ «Երիտասարդ գվարդիա»-ն (ցուցադրվել է «Առաջին ալիքով») և բազմասերիանոց «Խաղաղ Դոն» դրաման՝ Միխայիլ Շոլոխովի հայտնի ստեղծագործության էկրանավորումը («Ռոսիա 1» ալիք, ռեժիսոր՝ Սերգեյ Ուրսուլյակ)։ Այս սերիալի պրեմիերայից հետո Ալեքսանդր Գորբատովը, որը խաղացել էր գլխավոր դերերից մեկը, մեծ ժողովրդականություն ձեռք բերեց։

2017 թվականին Գորբատովին հրավիրեցին Մոսկվայի Օլեգ Տաբակովի թատրոն՝ «Կատերինա Իլվովնա» դրամայում խաղալու տղամարդու գլխավոր դերը։ Ներկայացումը հիմնված էր Նիկոլայ Լեսկովի «Մցենսկի գավառի լեդի Մակբեթը» ստեղծագործության վրա։ Նույն թվականին նա նկարահանվեց Կարեն Շահնազարովի «Աննա Կարենինա. Վրոնսկու պատմությունը» ֆիլմում՝ մարմնավորելով իշխան Յաշվինին, ինչպես նաև հանդես եկավ գլխավոր դերով Վլադիմիր Բեսեդինի «Մայոր Գրոմ» կինոնկարում։

2018 թվականի ամենահայտնի պրեմիերան դարձավ Հայրենական պատերազմին նվիրված «Կենդանի մնալ» բազմասերիանոց պատմական դրաման, որտեղ Ալեքսանդր Գորբատովը կատարեց ավագ Պյոտր Ստրելչենկոյի դերը։ Նույն տարում դերասանը խաղաց երկու փոքր, բայց տպավորիչ դեր՝ «Գոդունով» դրամայում և «Բելովոդիե։ Կորսված երկրի գաղտնիքը» ֆենթեզիում։ Գորբատովը հանդես եկավ նաև Սերգեյ Ուրսուլյակի «Ամպամած եղանակ» հեռուստասերիալում, որտեղ փայլուն կերպով մարմնավորեց աֆղանական պատերազմի վետերան Սերգեյ Լիխոլետովին՝ ֆիլմի գլխավոր հերոսներից մեկին։ Ֆիլմում նկարահանվել են նաև հայտնի դերասաններ Սերգեյ Մակովեցկին, Ալեքսանդր Յացենկոն, Տատյանա Լյալինան, Ալեքսանդր Գոլուբևը։ Ֆիլմն արժանացել է «Serial Killer» միջազգային փառատոնի գլխավոր մրցանակին (Բռնո, Չեխիա)։

2018 թվականից Եվգենի Վախթանգովի անվան թատրոնի հրավիրված դերասաններից է։

2019 թվականին նկարահանվել է չորս կինոնախագծում՝ «Վիշապի կնիքի գաղտնիքը» (կազակ Ֆոմա), «Օդեսայի շոգենավը» (օդանավի կապիտան), «Ռժև» (Իվան Բասով) և «Ցուրտ ափեր» հեռուստասերիալում (Ռոման Դեմենտև)։

## Անձնական կյանք
Ալեքսանդր Գորբատովն ամուսնացել է 2018 թվականին։ Կինը՝ Վիկտորյա Միգունովան է։ Նրանք պսակադրվել են Բաթում քաղաքի գլխավոր տաճարում՝ Սուրբ Աստվածածնի ծննդյան տաճարում։ 2019 թվականի աշնանը զույգը դուստր է ունեցել, որին անվանել են Միրա։

## Դերերը թատրոնում
### Ե. Վախթանգովի անվան թատրոն

### Մոսկվայի Օլեգ Տաբակովի թատրոն

## Ֆիլմագրություն

## Հեռուստահաղորդումներ
2018 թվականի նոյեմբերի 17-ին Ալեքսանդր Գորբատովին հրավիրել են «Կուլտուրա» հեռուստաալիքով հեռարձակվող Միխայիլ Շվիդկոյի «Ագորա» հաղորդմանը՝ «Ո՞ւր մնացին 90-ականները» թոք-շոուին։ Հաղորդմանը մասնակցում էին նաև գրող, սցենարիստ Ալեքսեյ Իվանովը, կինոռեժիսոր Վլադիմիր Խոտինենկոն, պատմաբան, լրագրող Նիկոլայ Սվանիձեն, «Կինոարդյունաբերություն» հաղորդման հաղորդավար Իվան Կուդրյավցևը և կինոռեժիսոր Վադիմ Աբդրաշիտովը։

Նույն թվականին դերասանը մասնակցել է նաև Դարյա Զլատոպոլսկայայի «Սպիտակ ստուդիա» հաղորդմանը։ 2021 թվականի մարտի 30-ին Գորբատովը հյուրընկալվել է «Երեկոյան Ուրգանտ» հաղորդմանը։

## Մրցանակներ և պարգևներ
* 2015 – «Ոսկե տերև» մրցանակի դափնեկիր՝ Մաքսիմ Գորկու համանուն պիեսի հիման վրա բեմադրված «Քաղքենիները» ներկայացման մեջ երգիչ Տետերևի դերակատարման համար։
* 2023 – «Ոսկե արծիվ» մրցանակի առաջադրում՝ որպես առցանց «Նկարիչը» սերիալի լավագույն դերասան։

## Ծանոթագրություններ

Կատեգորիա:21-րդ դարի դերասաններ
Կատեգորիա:Բորիս Շչուկինի անվան թատերական ինստիտուտի շրջանավարտներ
Կատեգորիա:Ե․ Վախթանգովի անվան թատրոնի անձինք
Կատեգորիա:Ռուս դերասաններ
Կատեգորիա:Ռուսաստանի հեռուստատեսության դերասաններ